Center for Cybersikkerhed: Hospitaler er sårbare for cyberangreb

Center for Cybersikkerhed (CFCS) advarer om, at huller i hospitalernes it-sikkerhed i værste fald kan koste menneskeliv. Sygehusene blev i den seneste strategi for cyber- og informationssikkerhed udpeget som en af seks kritiske sektorer.

Det skriver Jyllands-Posten

Ifølge Thomas Lund-Sørensen, som er chef for CFCS, er det en risiko, at sundhedssektoren benytter en del forældede it-platforme og udstyr, som er indkøbt før man var så opmærksom på cybersikkerhed, som man er i dag. Dermed har man flere sårbare systemer.

»Det er købt på et tidspunkt, hvor man måske ikke anså det for nødvendigt at koble maskinerne til et lokalt netværk eller internettet. Der er ingen tvivl om, at der er den type sårbarheder,« siger Thomas Lund-Sørensen til Jyllands-Posten.

Sårbare systemer kan koste liv

Forskning fra Israels Ben-Gurion Universitet peger på, at der er sårbarheder i en del medicoudstyr som kobles til hospitalsnetværk. Eksempelvis kan ct-scannere være angrebsvektor for et cyberangreb og hackes.

Jesper Lund Hedegaard, som er sikkerhedsrådgiver i rådgivnings- og konsulentvirksomheden Accenture, er enig i at hospitalerne er sårbare og understreger at et succesfuldt cyberangreb på et hospital kan koste liv.

»Hvis man bare hacker patientjournalsystemet, kan man enten lukke det ned eller ændre data. Hvis en hacker ændrer f.eks. medicindosering, kan det koste menneskeliv,« siger han.